Asociația Culturală “Sound Borders” vă invită la concertul desfășurat sub genericul „Intersecții Româno-Germane”, care va avea loc în data de 21 mai, la ora 19:00, în sala 44 a Academiei Naționale de Muzică „Gheorghe Dima” din Cluj-Napoca. Organizatorii își propun să pună în lumină creații contemporane din spațiul școlilor de compoziție de la Cluj-Napoca, București și Berlin, oferind publicului oportunitatea de a fi martor al tendințelor actuale din cele trei centre importante europene.
Concertul va fi susținut de Ansamblul Couleurs, format din Ramona Murariu (flaut), Sergiu Cebotari (clarinet), Sonia Vulturar (vioară), Lilla Dorottya Fodor (violă), Adela Hania Greab (violoncel) și Alex Lazăr (pian), sub conducerea muzicală a compozitorului Alexandru Ștefan Murariu.
Evenimentul marchează, totodată, debutul unei micro-serii de 3 concerte, ce vor avea loc la Cluj-Napoca, București (25 mai, în cadrul Săptămânii Internaționale a Muzicii Noi – SIMN) și Potsdam (30 mai, în cadrul Festivalului Intersonanzen).
Proiectul „Intersecții Româno-Germane” este realizat în parteneriat cu Academia Națională de Muzică „Gheorghe Dima” din Cluj-Napoca și Centrul Cultural German din Cluj-Napoca, beneficiind de sprijinul Consiliului Județean Cluj.
Ne bucurăm, asadar, să vă avem alături de noi la acest eveniment ce aduce în prim-plan creativitatea și inovația din domeniul muzicii contemporane românești și germane.